《即席赋会昌章簿出示假梅》
宋代·曾丰

早探梅春南俗惯，今年不料寒裂骭。
梅花索价似太高，虽现幽裂犹匿半。
小小樽前白玉盘，忽移全树教吾看。
仅高一尺辄峥嵘，才吐数枝如烂熳。
远观不足近视之，始觉是真还似幻。
笑问主人谁所为，疑是女娲残手段。
锻石所传非有方，补天之妙人无间。
满堂坐客俱眼生，吾其付之一笑粲。
大庾岭头春寒空，犹是阳和假相换。
认假为真世所同，莫怪此花渠改观。
吾将真假一样看，岂为造化小儿玩。

作者简介：（1142—?）乐安人，字幼度。孝宗乾道五年进士。以文章名。累官知德庆府。晚年无意仕进，筑室称樽斋，以诗酒自娱。有《缘督集》。